กรมธนารักษ์ เปิดประมูลขายที่ราชพัสดุ ผ่านระบบอิเล็กทรอนิกส์ ครั้งที่ 2 กว่า 100 รายการ
นายยุทธนา หยิมการุณ อธิบดีกรมธนารักษ์ เปิดเผยว่า กรมธนารักษ์จะเปิดประมูลขายที่ราชพัสดุ ผ่านระบบอิเล็กทรอนิกส์ ครั้งที่ 2 จำนวน 130 รายการ (182 แปลง) โดยมีกำหนดเปิดการแข่งขันเสนอราคา ในวันที่ 9 กันยายน 2564 เวลา 08.30 น. และปิดการแข่งขันเสนอราคา ในวันที่ 14 กันยายน 2564 เวลา 10.00 น. ทางเว็บไซต์ของกรมธนารักษ์ที่ รอบการประมูลนี้ จะมีทั้งบ้านเดี่ยว ทาวน์เฮ้าส์ ห้องชุด คอนโดมิเนียม อาคารพาณิชย์และที่ดินเปล่า กระจายอยู่ในกรุงเทพมหานครและภูมิภาค 25 จังหวัด ซึ่งจะมีแปลงเด่นน่าสนใจมากมาย  เช่น ที่ดินเปล่าติดทะเลในจังหวัดเพชรบุรี บ้านเดี่ยวสไตล์รีสอร์ทในจังหวัดภูเก็ต คอนโดมิเนียมในจังหวัดนนทบุรี และที่ดินเปล่าทำเลดีจำนวนมากในจังหวัดนครสวรรค์ ซึ่งทรัพย์สินเหล่านี้ไม่เหมาะสมที่จะนำมาใช้ในราชการ โดยในการประมูลครั้งนี้มีราคาเปิดประมูลเริ่มต้นตั้งแต่ 19,000  บาท ไปจนถึง 90 กว่าล้านบาท คาดว่าจะสร้างรายได้เข้ารัฐได้ประมาณ 400 ล้านบาท และยังเป็นการกระจายการถือครองที่ดินให้กับประชาชนได้ครอบครองสิทธิอย่างถูกกฎหมาย ลดภาระการดูแลทรัพย์สินที่มีข้อจำกัดของทางราชการสำหรับผู้ที่สนใจเข้าร่วมประมูลเสนอราคาซื้อที่ราชพัสดุ จะต้องสมัครสมาชิกในเว็บไซต์ของกรมธนารักษ์ ตั้งแต่วันพรุ่งนี้ (24 ส.ค. 64) เวลา 08.30น. เป็นต้นไป จนถึงวันที่ 13 กันยายน  2564 (ก่อนเวลา 18.00 น.) โดยการวางเงินประกันการประมูลแต่ละรายการที่จะเสนอราคาซื้อตามอัตราที่กรมธนารักษ์ประกาศกำหนด ก่อนเข้าเสนอราคา จะวางเงินประกันผ่านระบบ  Payment ในช่องทางการชำระเงิน บนแอปพลิเคชั่นต่างๆ (กรณีชำระเงินบัญชีธนาคารกรุงไทย และบัตรเครดิตของทุกธนาคาร ให้วางหลักประกันได้ ตั้งแต่วันพรุ่งนี้เวลา 08.30 น. เป็นต้นไป จนถึงวันที่ 13 กันยายน 2564 (ก่อนเวลา 18.00 น.) และกรณีชำระเงินบัญชีธนาคารอื่นให้วางหลักประกันได้ ตั้งแต่วันพรุ่งนี้ เวลา 08.30 น. เป็นต้นไป จนถึงวันที่ 10 กันยายน 2564 (ก่อนเวลา 18.00 น.)